 Ẹwọn n run nimu Pasitọ Abayọmi yii o, ọmọ ọdun meje lo fipa ba lo pọ nIbadan : Atimọle awọn ẹṣọ alaabo ilu, iyẹn Nigeria Security and Civil Defence Corps, NSCDC, nIbadan,  lo ṣe e ṣe ki Ajihinrere Francis Abayọmi, ti ṣe  jẹ gbogbo iṣẹ ihinrere rẹ lati asiko yii di ipari oṣu kin-in-ni, ọdun 2021 yii, nitori bo ṣe fi tipa tikuuku laṣepọ pẹlu ọmọdebinrin ti ko ju ọmọ ọdun  meje lọ. Baba ẹni ọdun mejidinlọgọta 58 yii la gbọ pe o fi ọgbọn alumọkọrọyi tan ọmọbinrin naa, Monday Dorcas, ẹni ta a fi ojulowo orukọ ẹ bo laṣiiri lọ si ojú-ọlọmọ-ò-tó-o, to si fi kinni nla fa ọmọọlọmọ labẹ ya nipasẹ ibalopọ.LỌjọruu, Wẹsidee, to lọ lọhun-un niṣẹlẹ ọhún waye lOpoopona Kutamiti, lagbegbe Bódìjà, nIbadan.Irin yẹnku yẹnku ti Dorcas rin lọ sile pẹlu ẹjẹ to kún gbogbo oju ara ẹ lo tu pasitọ laṣiiri nigba ti iya fi dandan le e pe ko jẹwọ ẹni to da ọgbẹ si i nibi kọlọfin ara.Iya Dorcas, pẹlu awọn alabaagbe ẹ ko mọ oju ti wọn fi lọọ já bá pasitọ ti oun naa jẹ aladuugbo wọn nile. Bo tilẹ jẹ pe oluṣọ-aguntan naa ko ti i jẹwọ ẹṣẹ rẹ fawọn eeyan, sibẹ, awọn obi ọmọ naa ko fi ọwọ iṣẹ ihinrere to yan laayo wọ ọ ti wọn fi fa a le awọn agbofinro lọwọ.Olu-ileeṣẹ ajọ sifu difẹnsi ipinlẹ Ọyọ to wa laduugbo Agodi, nIbadan, ni wọn mu ẹjọ Francis lọ taara. Lẹyin iwadii, Ọgbẹni Iskilu Akinsanya ti i ṣe ọga agba awọn ajọ NSCDC ko jẹ ko pẹ lọdọ wọn rara ti wọn fi pe e lẹjọ si kootu ijọba ipinlẹ Ọyọ to wa ni Iyaganku, nIbadan.Onidaajọ S.H. Adebisi ti i ṣe adajọ ile-ẹjọ Majisireeti ọhun ti waa paṣẹ pe ki wọn fi olujẹjọ iwa ọdaran naa pamọ si atimọle ajọ sifu difẹnsi titi di ọjọ Aje, Mọnde, ọjọ kẹẹẹdọgbọn, oṣu kin-in-ni, ọdun yii, nigba ti igbẹjọ naa yoo maa tẹsiwaju. 